Երևանում էլեկտրաէներգիայի թանկացման դեմ ցույցերի արձագանքները հնչում են աշխարհի տարբեր անկյուններից, կոմպետենտ և հավակնոտ անձանց շուրթերից, անաչառ և կողմնակալ լրատվամիջոցների կողմից: Սակայն դրանց շարքում մեկը գերազանցեց բոլոր սպասելիքները: Եվ այդ զարմանք հարուցող հայտարարության հեղինակը Ռուսաստանի արտաքին գործերի նախարարությունն էր: Ինչպես հաղորդում է ՏԱՍՍ-ը, ՌԴ ԱԳ նախարարի տեղակալ Գրիգորի Կարասինը հույս է հայտնել, որ Հայաստանի կառավարությունը և ցուցարարները կհասնեն փոխզիջման: «Մենք ուշադրությամբ հետևում ենք վերջին օրերին Հայաստանում տեղի ունեցող իրադարձություններին: Հույս ենք հայտնում, որ այդ ամենը դուրս չի գա օրենքի սահմաններից: Մենք հավատում ենք Հայաստանի ղեկավարության առողջ բանականությանը և խելամտությանը»,- նշել է Կարասինը, չնշելով, թե ով, որտեղ և երբ է տեսել «Հայաստանի ղեկավարության բանականությունն ու խելամտությունը», իսկ հետո արտասանել է ամենացնցող նախադասությունը. «Մեր տվյալներով՝ կարելի է հուսալ, որ ցուցարարների կողմից բարձրացվող հարցերի վերաբերյալ կարող է ինչ-որ փոխզիջումային որոշում ընդունվել»: